R. Fico, poslanec: (2003-03-05):
Začal by som asi od konca tou pôvabnou rozprávkou o tom, že ako Smer chcel vstúpiť do vlády. Reagujem na to iba jednou vetou. A to je, že v piatok večer, máte zlý kalendár, pán predseda, si to opravte, v piatok večer predsedníctvo strany Smer rozhodlo, že odchádza do opozície a v pondelok ráno to oznámilo verejnosti. Takže neviem, kto bol za vami. Ak mal niekto záujmy, tak bol to možno človek z inej politickej strany, ale nie zo Smeru. Čo je najpodstatnejšie na vystúpení pána premiéra, je však to, že nám jednoducho, že nám nič nepovedal. Nič nám pán premiér, ako obyčajne, neodpovedal na otázky, ktoré sme mu postavili. Mrzí ma, že návrh uznesenia nazval akousi agitkou, pretože návrh uznesenia obsahuje konkrétne časti. Návrh uznesenia hovorí v bode 1, že žiadame vládu Slovenskej republiky, ktorú tvoria predstavitelia štyroch politických subjektov, a osobitne predsedu vlády Slovenskej republiky, aby cielene neznižovali význam informácií a okolností potvrdzujúcich vážne podozrenia o existencii korupcie na najvyšších miestach štátnej moci a slovenského politického systému. Po druhé. V návrhu uznesenia žiadame vládu, aby Národnej rade do 30 dní od prijatia tohto uznesenia predložila návrh reálnych a vecných opatrení vedúcich k riadnemu a nestrannému prešetreniu informácií a podozrení o existencii korupcie vedúcej k obohacovaniu politikov a k financovaniu politických strán. Po tretie. Vládu Slovenskej republiky, aby Národnej rade do 30 dní od prijatia tohto uznesenia predložila vyhodnotenie účinnosti prijatých vládnych programov na boj proti korupcii. Ja neviem, čo na tom je agitujúceho, čo je na tom ideologického? Je to normálny návrh uznesenia ako ktorýkoľvek iný. Takže to je odpoveď na vystúpenie pána premiéra, ktorý hovorí, že to je agitácia. Ďalej by som chcel povedať, že pán premiér si asi nevšimol, že túto schôdzu som neinicioval sám. Ja to ani nemôžem. Podľa Ústavy Slovenskej republiky treba minimálne 30 podpisov poslancov Národnej rady na zvolanie schôdze. A zdá sa, že pánovi premiérovi ušlo to najpodstatnejšie, že pod návrh sa podpísali aj poslanci jeho politickej strany, alebo politickej strany, ktorá s ním spolupracuje vo vládnej koalícii, poslanci politickej strany ANO. Takže žiadna agitka, pán premiér. Žiadna individuálna iniciatíva, pretože určite by to poslanci Hnutia za demokratické Slovensko, ale aj poslanci ANO odmietli, keby takto vnímali našu aktivitu. Nuž a pokiaľ ide o ďalšie veci, ktoré povedal pán premiér, je pre neho typické, že na konkrétne otázky odpovedá veľmi frázovito a všeobecne. Aj v tomto prípade ukázal, že na konkrétne veci, ktoré sme povedali a ktoré sú preukázané, hovorí, že ide o podvrhy, že ide o mafiánske praktiky alebo niečo podobné. Pán premiér, vy ste pomenovali to, čo sa teraz objavilo v súvislosti s pánom Badžgoňom, ako nejaký podvrh alebo niečo, čo niekto si pripravil alebo vymyslel, že to je všetko vymyslené. Ale to sú konkrétne osoby, ktoré potvrdzujú pravdivosť informácií, ktoré sú uvedené v tomto prepise. Či to je riaditeľ Národného úradu práce, alebo ďalšie osoby, ktoré som pripravený pomenovať pred orgánmi činným v trestnom konaní. Hovoril som o konkrétnych veciach. Hovoril som napríklad, pán premiér, o tom, že Slovenská republika prišla možno o 7 mld. korún pri kurzovej strate. Hovoril som o vážnych podozreniach, pokiaľ ide o deblokáciu ruského dlhu. Vy to všetko odbijete jednoducho tým, sú to mafiánske praktiky, niekto to tu vymýšľa a chce zhodiť vládu Slovenskej republiky. Je mi ľúto, myslím si, že vystúpenie, ktoré sme pripravili, bolo maximálne konkrétne. Mrzí ma tón a štýl, ktorý ste prijali, ale je vaše osobné rozhodnutie, ako budete reagovať na akýkoľvek bod programu v Národnej rade Slovenskej republiky. Ja verím, že to, čo povedal pán premiér, je dobrým dôvodom na to, aby aj poslanci vládnej koalície, a najmä tí, ktorí podpísali návrh uznesenia, rozmýšľali, či nepodporiť návrh uznesenia v takej podobe, ako bol predložený. Ďakujem pekne. (Potlesk.) Z. Martináková, podpredsedníčka NR SR: O slovo požiadal pán minister financií Ivan Mikloš. Nech sa páči, máte slovo, pán minister.